बेटे की आगे पढ़ाई भी तो करानी थी। अभय दास के मरने के बाद जगत को ही सारे क्रिया कर्म करने थे तेरहीं के दिन पगडी भी उसी के सिर पर बंधी थी । और इन आठ दस दिनों में मानों जगत ने दुनिया देख ली थी, अपनी जिम्‍मेदारी का अहसास हो गया था जगत को । दूर के नाते रिश्‍तेदारों में भी कोई ऐसा नहीं था जो आगे बढ़कर इन बच्‍चों को सहारा दे पाता। जब सभी लोग चले गये तो मानो जगत ने एक भीष्‍म प्रतिज्ञा की......उसने मां से कहा '' मां मैं अब आगे पढ़ाई नहीं करूंगा, कोई छोटी मोटी नौकरी कर लूंगा, अब घर की जिम्‍मेदारी मैं लूंगा ।'' मां ने अश्रु पूर्ण आंखों से बेटे को देखा, लेकिन वह कर भी क्‍या सकती थी । उसे तो मधु की चिन्‍ता सताये जा रही थी । आय का कोई तो ठिकाना हो । अनिच्‍छा से मानो मां ने मौन स्‍वीकृति दे दी । जगत ने कई दरवाजे खटखटाये लेकिन काम न मिलना था न मिला ।